184/2023

Útdráttur

Staðfestur var úrskurður héraðsdóms þar sem X var gert að sæta gæsluvarðhaldi til þess að koma í veg fyrir að X kæmi sér undan málsmeðferð samkvæmt lögum nr. 51/2016 um handtöku og afhendingu manna til og frá Íslandi vegna refsiverðra verknaða á grundvelli handtökuskipunar.

Úrskurður Landsréttar

Landsréttardómararnir A-kk-nf E. J-kk-nf, J-kk-nf H-kk-nf og K-kvk-nf S-kvk-nf kveða upp úrskurð í máli þessu.

Málsmeðferð og dómkröfur aðila

1

Varnaraðili skaut málinu til Landsréttar með kæru 11. mars 2023, sem barst réttinum ásamt kærumálsgögnum 13. sama mánaðar. Kærður er úrskurður Héraðsdóms Reykjaness 11. mars 2023 í málinu nr. R- [...]/2023 þar sem varnaraðila var gert að sæta gæsluvarðhaldi, þó ekki lengur en til föstudagsins 7. apríl 2023 klukkan 16.

Kæruheimild er í l-lið 1. mgr. 192. gr. laga nr. 88/2008 um meðferð sakamála, sbr. 2. gr. laga nr. 51/2016 um handtöku og afhendingu manna til og frá Íslandi vegna refsiverðra verknaða á grundvelli handtökuskipunar.

2

Sóknaraðili krefst staðfestingar hins kærða úrskurðar.

3

Varnaraðili krefst þess að hinn kærði úrskurður verði felldur úr gildi, til vara að vægari úrræðum verði beitt og að því frágengnu að gæsluvarðhaldi verði markaður skemmri tími.

Niðurstaða

4

Krafa sóknaraðila um gæsluvarðhald byggir á 14. gr. laga nr. 51/2016, b - og d-lið 1. mgr. 95. gr. og 2. mgr. sömu greinar laga nr. 88/2008 en samkvæmt 2. gr. laga nr. 51/2016 skulu, þegar annað er ekki tekið fram í lögunum, ákvæði laga nr. 88/2008 gilda eftir því sem við á. Í skýringum við 14. gr. í því frumvarpi sem varð að lögum nr. 51/2016 segir að í greininni sé lagt til að í þágu rannsóknar og til að tryggja afhendingu á eftirlýstum manni verði heimilt að beita þvingunarráðstöfunum samkvæmt lögum nr. 88/2008 með sambærilegum hætti og vegna rannsóknar á sambærilegum verknaði sem sætir málsmeðferð hér á landi, enda geti viðkomandi verknaður sem tilgreindur er í handtökuskipuninni leitt til afhendingar samkvæmt frumvarpinu. Þá kemur fram í 2. málslið 1. mgr. 14. gr. laga nr. 51/2016 að við matá beiðni um gæsluvarðhald skuli dómur leggja til grundvallar upplýsingar í handtökuskipuninni nema þær séu augljóslega rangar.

5

Með hliðsjón af framangreindu og gögnum málsins verður að leggja til grundvallar að upplýsingar í handtökuskipuninni um refsidóm varnaraðila á Ítalíu svari til þess að almennum skilyrðum gæsluvarðhalds samkvæmt 1. mgr. 95. gr. laga nr. 88/2008 sé fullnægt en að úrslitum ráði meðal annars hvort því skilyrði b-liðar málsgreinarinnar sé fullnægt að ætla megi að varnaraðili muni reyna að komast úr landi, leynast eða koma sér með öðrum hætti undan fullnustu refsingar, sbr. til hliðsjónar úrskurð Landsréttar 19. desember 2022 í máli nr. 798/2022. Varnaraðili er erlendur ríkisborgari sem virðist hafa takmörkuð tengsl við Ísland. Útlendingastofnun synjaði varnaraðila 22. nóvember 2022 um efnislega meðferð á umsókn hans um alþjóðlega vernd. Með úrskurði kærunefndar útlendingamála 12. janúar 2023 var ákvörðun Útlendingastofnunar staðfest og kröfu varnaraðila um frestun réttaráhrifa ákvörðunar stofnunarinnar hafnað með úrskurði nefndarinnar 30. sama mánaðar. Samkvæmt gögnum málsins fór varnaraðili huldu höfði frá þeim tíma. Í kjölfar evrópskrar handtökuskipunar, ítarlegrar rannsóknar og leitar sóknaraðila var varnaraðili handtekinn 10. mars 2023 en í ljós kom að hann hafði um nokkurra vikna skeið unnið hjá nánar greindu fyrirtæki undir nafni annars manns.

Verður samkvæmt framansögðu að fallast á þá niðurstöðu héraðsdóms að skilyrði b- liðar 1. mgr. 95. gr. laga nr. 88/2008 séu uppfyllt til að nærvera hans verði tryggð þar til afhending til Ítalíu á sér stað og að vægari þvingunarráðstafanir muni ekki koma að haldi við að tryggja að varnaraðili komi sér ekki undan málsmeðferð. Verður hinn kærði úrskurður því staðfestur.

Úrskurðarorð :

Hinn kærði úrskurður er staðfestur.